KIRJALLINEN KYSYMYS E-0137/02

esittäjä(t): Jorge Hernández Mollar (PPE-DE) komissiolle

(1. helmikuuta 2002)

Aihe: Yhteistä siirtolaispolitiikkaa koskeva yhteisön ehdotusten luettelo

Kuluvan vuoden ensimmäisten kuuden kuukauden aikana pitäisi selvästi osoittaa, että viidentoista jäsenvaltion pakolaisasioita koskevan lainsäädännön yhdenmukaistaminen on pääasiallinen ulkomaalaiskysymyksiin liittyvä tavoite.

Tämä on vaikea tehtävä, jonka pitäisi olla alkuna tulevalle yhteisön yhteiselle siirtolaispolitiikalle, josta jäsenvaltiot sopivat joulukuussa Laekenin huippukokouksessa Belgiassa.

Voiko komissio ilmoittaa, minkälaisen luettelon se on laatinut ehdotuksista, joilla saavutettaisiin viidentoista jäsenvaltion pakolaisasioita koskevan lainsäädännön yhdenmukaistaminen ja joihin perustuen hahmoteltaisiin yhteisön rajapolitiikkaa ja edistettäisiin siirtolaisasioita valvovan yhteisen poliisin perustamista tulevaisuudessa?

António Vitorinon komission puolesta antama vastaus

(21. helmikuuta 2002)

Komissio panee tyytyväisenä merkille Laekenissa 14.15. joulukuuta 2001 kokoontuneen Eurooppa-neuvoston päätelmät ja erityisesti sen sitoumuksen jatkaa Tampereella määriteltyjen poliittisten suuntaviivojen ja tavoitteiden toteuttamista. Komissio tukee myös uusia aloitteita ja suuntaviivoja, joiden avulla pyritään kuromaan kiinni maahanmuutto- ja turvapaikka-asioita koskeva aikataulu, joka on esitetty tulostaulussa vapauteen, turvallisuuteen ja oikeuteen perustuvan alueen toteuttamisen seuraamiseksi Euroopan unionissa. Komissio suhtautuu erittäin toiveikkaasti puheenjohtajamaa Espanjan päätökseen toteuttaa vuoden 2002 alkupuoliskon aikana toimenpiteitä tämän prosessin vauhdittamiseksi.

Komissio haluaa muistuttaa, että tärkeimmät ehdotukset EY:n perustamissopimuksen 63 artiklan ja Tampereen Eurooppa-neuvoston päätelmien täytäntöönpanoa varten on jo esitetty aikataulun mukaisesti. Nyt on ensisijaisesti neuvoston tehtävä kiirehtiä niiden hyväksymistä, mitä myös valtion- ja hallitusten päämiehet ovat toivoneet. Eurooppa-neuvoston toivomusten mukaisesti on tärkeää kiinnittää tältä osin erityistä huomiota direktiiviehdotuksiin, jotka koskevat turvapaikanhakijoiden vastaanotto-olosuhteille asetettavia vähimmäisvaatimuksia sekä edellytyksiä, joiden täyttyessä kolmansien maiden kansalaisille ja valtiottomille henkilöille voidaan myöntää pakolaisasema tai muun kansainvälisen suojelun tarpeessa olevan henkilön asema, sekä kyseisen aseman sisältöä. Euroopan parlamentti on esittänyt Euroopan pakolaisrahaston määrärahojen lisäämistä 10 miljoonalla eurolla vuonna 2002, mikä edistää varmasti turvapaikanhakijoiden tilanteen parantamista, kuten Eurooppa-neuvosto on toivonut.

Komissio osallistuu edelleen näiden toimenpiteiden toteuttamiseen ja seurantaan. Se toteaa tyytyväisenä, että neuvosto on hyväksynyt nopeasti laittoman maahanmuuton torjuntaa koskevan toimintaohjelman komission marraskuussa 2001 esittämän tiedonannon pohjalta. Antamansa sitoumuksen mukaisesti komissio aikoo jatkaa työtä tällä alalla esittämällä viisumi- ja palauttamispolitiikkaa koskevia aloitteita laajaa kuulemista varten laadittavassa vihreässä kirjassa sekä laatimalla tiedonannon ulkorajoilla suoritettavaa valvontaa koskevasta yhteisestä strategiasta.

Lisäksi komissio aikoo saamansa kehotuksen mukaisesti esittää huhtikuun 2002 loppuun mennessä muutetut ehdotukset turvapaikkamenettelyjä ja perheenyhdistämistä koskevista säädöksistä, jotta näistä arkaluonteisista aiheista päästäisiin yhteisymmärrykseen. Komissio pitää myös erittäin tärkeänä, että sen ehdotus Dublinin yleissopimuksen korvaavasta asetuksesta hyväksyttäisiin nopeasti, ja myös Eurooppa-neuvosto on toistuvasti muistuttanut asian tärkeydestä. Komissio pyrkii myös saamaan mahdollisimman pian käyttöön turvapaikanhakijoiden sormenjälkitietojen vertailujärjestelmän (Eurodac) ja toivoo, että jäsenvaltiot ryhtyisivät viipymättä toimiin voidakseen osallistua järjestelmän toimintaan.

Komissio tukee Laekenin Eurooppa-neuvoston ilmaisemaa pyrkimystä ottaa maahanmuuttovirtojen hallinta paremmin huomioon unionin ulkopolitiikassa. Se katsoo, että tätä varten olisi hyödyllistä tarkistaa neuvoston vuonna 1999 perustaman turvapaikka- ja maahanmuuttoasioiden korkean tason työryhmän toimenkuvaa ja muotoilla se uudelleen nykyisten vaatimusten pohjalta. Komissio puolestaan aikoo esittää neuvostolle ja Euroopan parlamentille vuoden 2002 loppuun mennessä ehdotuksen kolmansien maiden kanssa toteutettavasta yhteistyöohjelmasta, joka perustuu parlamentin aloitteesta perustetun uuden rahoitusvälineen täytäntöönpanosta saatuihin kokemuksiin. Komissio on myös sitä mieltä, että EU:n on muotoiltava yhteinen takaisinottopolitiikka. Se pyrkii tehostamaan neuvotteluja niiden takaisinottosopimusten osalta, joita koskevat neuvotteluvaltuudet se on jo saanut, ja esittää ehdotukset, jotka ovat tarpeen toimien laajentamiseksi johdonmukaisella tavalla.

Komissio esittää lähiaikoina Eurooppa-neuvoston kehotuksen mukaisesti aloitteen turvapaikka- ja maahanmuuttoasioita sekä lähtömaita koskevan eurooppalaisen tietojenvaihtojärjestelmän perustamisesta noudattaen näin tiedonantoja, joissa se on esittänyt avointen koordinaatiomenetelmien käyttöönottoa maahanmuutto- ja turvapaikka-asioissa. Samaan tavoitteeseen liittyvät myös ehdotus uudesta tilasto-ohjelmasta, jota koskevan pyynnön neuvosto esitti toukokuussa 2001, toimet maahanmuuton seurantakeskuksen perustamiseksi sekä pysyvien edustajien komitean hiljattain lakkauttaman turvapaikka-asioiden tiedotus-, tarkastelu- ja tietojenvaihtokeskuksen (CIREA) toiminnan jatkaminen. Lisäksi komissio tutkii mahdollisuuksia täydentää tähän mennessä toteutettuja syrjinnän ja rasismin vastaisia toimia maahanmuuttajien kotouttamista koskevilla uusilla erityisaloitteilla.